**frie**

Vedtægter

for lokalforeningen Frie Køge

§ 1

Stk. 1.

Lokalforeningen Frie Køge er oprettet den 22. juni 2009. Lokalforeningen går under navnet ”Frie Køge” for at markere den pædagogiske og organisatoriske frihed der er for de selvejende og private institutioner.

Stk. 2.

Frie Køge’s område er Køge Kommune. Omkringliggende kommuners selvejende og private institutioner kan melde sig ind i foreningen, hvor de kan bruge Frie Køge som et sparingsforum og benytte foreningens aktiviteter.

§ 2

Stk. 1.

Frie Køge har til formål:

* At gøre en indsats for børn med det sigte, at alle børn kan få et frit pædagogisk kvalitetstilbud/daginstitution
* At arbejde for mangfoldighed, i organiseringen blandt Køges dagtilbud.
* At deltage i og yde bidrag til debatten om opdragelse af børn til demokrati og solidaritet gennem møder, kurser, indlæg m.v.
* At arbejde for stor og direkte forældreinddragelse på kommunens børnepolitik og børnevilkår.
* At medvirke til at oprette og supervisere nystartede daginstitutioner.
* At supervisere nye ledere og bestyrelser.
* At skabe debat om og deltage i den offentlige debat om børns vilkår i Køge og på landsplan.
* At arbejde for styrkelse og værdsættelse af selvejende og private driftsformer

Stk. 2.

Frie Køge skal arbejde for at medlemsinstitutionernes fysiske, økonomiske og pædagogiske rammer er så gode og hensigtsmæssige som rammemæssigt matcher de kommunale institutioner.

Stk. 3.

Frie Køge søger gennem afholdelse af kurser, konferencer og foredrag at formidle oplysninger om, hvordan det kvalitetsbetonede pædagogiske arbejde på bedste måde tilgodeser børn og unges behov og trivsel.

§ 3

Stk. 1.

Som personligt medlem af Frie Køge kan optages enhver, der kan tilslutte sig foreningens formålsparagraf.

Personale og bestyrelser i Frie Køge medlemsinstitutioner kan frit deltage i foreningens arrangementer, når institutionen har indbetalt kontingent svarende til institutionens års børnetal. Bestyrelserne og personalet i de tilknyttede institutioner betragtes via institutionskontingentet som personlige medlemmer.

Stk. 2.

Medlemskontingentet fastsættes af generalforsamlingen.

Stk. 3.

Medlemsrestancer ud over et år medfører slettelse.

Stk. 4.

Sponsorater, bidrag modtages gerne fra private. Reklamer eller modydelser kan kun ske ved beslutning i bestyrelsen.

Frie Køge har til opgave at orientere forældre og personale i institutionerne om foreningens arbejde for derved at styrke interessen og engagementet i Frie Køges aktiviteter. Orientering sker gennem lederne af de tilmeldte institutioner.

§ 4

Stk. 1.

Generalforsamlingen er Frie Køges øverste myndighed. Indvarsling til den ordinære generalforsamling, der afholdes hvert år inden udgangen af marts måned, sker ved skriftlig indkaldelse senest 14 dage før afholdelsen.

Stk. 2.

Forslag, der ønskes behandlet, må være formanden i hænde senest otte dage før generalforsamlingen.

§ 5

Stk. 1.

På generalforsamlingen har hvert fremmødt medlem én stemme dog først efter et halvt års medlemskab af Frie Køge.

Stk. 2.

Almindelig stemmeflerhed er afgørende ved alle bestyrelsesbeslutninger bortset fra beslutning om lokalforeningens opløsning, jf. § 14.

Ved stemmelighed er formandens stemme afgørende.

§ 6

Stk. 1.

Ekstraordinær generalforsamling, der indkaldes med mindst 8 dages varsel, kan foranstaltes af:

1. Bestyrelsen
2. 1/3 af lokalforeningens tilmeldte institutioner.

§ 7

Stk. 1.

Bestyrelsen består af et ulige antal og indtil 7 medlemmer, som vælges på generalforsamlingen. Valgbarhed er alene stemmeberettigede medlemmer af lokalforeningen.

Stk. 2.

Bestyrelsen konstituerer sig med formand, næstformand og kasserer umiddelbart efter valg til lokalforeningsbestyrelsen.

Stk. 3.

Bestyrelsesmedlemmer vælges for 2 år.

Stk. 4.

Generalforsamlingen vælger hvert år to suppleanter til bestyrelsen.

Stk. 5.

Suppleanter vælges for 1 år.

Stk. 6.

Frie Køges regnskab revideres af op til to revisorer, valgt på generalforsamlingen. Revisorerne vælges for to år ad gangen.

Stk. 7.

Generalforsamlingen vælger desuden hvert år 1 revisorsuppleant. Genvalg kan i alle tilfælde finde sted.

§ 8

Stk. 1.

Bestyrelsen vælger af sin midte en sekretær og vedtager selv sin forretningsorden.

Stk. 2.

Lokalforeningen tegnes af formanden og kasser.

Ved lån, køb, salg eller pantsætning dog af formanden eller næstformanden i forening med to bestyrelsesmedlemmer.

Stk. 3.

Bestyrelsesmøde afholdes mindst fire gange årligt og indvarsles af formanden eller mindst tre bestyrelsesmedlemmer.

§ 9

Stk. 1.

Skønner bestyrelsen, at et medlem modarbejder lokalforeningens formål, kan den ekskludere medlemmet. Bestyrelsens afgørelse kan indankes for den førstkommende generalforsamling uden opsættende virkning.

§ 10

Stk. 1.

Frie Køges regnskabsår er kalenderåret.

Stk. 2.

Det reviderede regnskab mangfoldiggøres og forelægges generalforsamlingen til godkendelse.

§ 11

Stk. 1.

Kassereren anbringer lokalforeningens kontante midler – medundtagelse af den til virksomheden fornødne kassebeholdning – på lokalforeningens særlige konto i bank.

§ 12

Stk. 1.

For at kunne opretholde en god kontakt i forhold til formidling af aktiviteter m.v. mellem de tilknyttede institutioner og lokalforeningen skal lokalforeningens bestyrelse sørge for at have kontakt til alle tilknyttede institutioners ledere og bestyrelser. F.eks. ved at mødes med medlemsinstitutionernes bestyrelser, eller ved at indkalde bestyrelsesrepræsentanter til bestyrelsesmøder.

Stk. 2.

Daginstitutioner tilknyttet Frie Køge kan ikke have en vedtægt, der strider imod Frie Køges formålsparagraf.

§ 13

Stk. 1.

Beslutning om lokalforeningens opløsning kan efter forud stillet forlag tages på den ordinære generalforsamling, såfremt to tredjedele af de afgivne stemmer er for beslutningen.

Stk. 2.

Ved opløsning af Frie Køge fordeles foreningens midler tilbage til medlemsinstitutionerne, efter samme fordelingsnøgle som kontingentindbetalingen altså efter det børnetal, der var gældende for den sidste kontingentindbetaling.

§ 14

Stk. 1.

Vedtaget på ordinær generalforsamling den 04.04.2022

Lokalforeningen Frie Køge.

Dirigent Formand